title: 2009/79/CE: Decizia Comisiei din 23 ianuarie 2009 de instituire a Comitetului european al inspectorilor pentru asigurări și pensii ocupaționale (Text cu relevanță pentru SEE)

text:
               29.1.2009

               RO

               Jurnalul Oficial al Uniunii Europene

               L 25/28

      DECIZIA COMISIEI

   din 23 ianuarie 2009
   de instituire a Comitetului european al inspectorilor pentru asigurări și pensii ocupaționale
   (Text cu relevanță pentru SEE)
   (2009/79/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:

               (1)

               În cadrul așa-numitului proces Lamfalussy, Comisia a adoptat Decizia 2004/6/CE din 5 noiembrie 2003 de instituire a Comitetului European al inspectorilor pentru asigurări și pensii ocupaționale (1) (denumit în continuare „comitetul”). Comitetul și-a început activitatea la 24 noiembrie 2003, acționând ca organism independent pentru reflecție, dezbatere și consultanță în favoarea Comisiei în domeniile asigurărilor, reasigurărilor și pensiilor ocupaționale.

               (2)

               Respectând dispozițiile Directivei 2005/1/CE a Parlamentului European și a Consiliului din 9 martie 2005 de modificare a Directivelor 73/239/CEE, 85/611/CEE, 91/675/CEE, 92/49/CEE și 93/6/CEE ale Consiliului, precum și a Directivelor 94/19/CE, 98/78/CE, 2000/12/CE, 2001/34/CE, 2002/83/CE și 2002/87/CE, în scopul instituirii unei noi structuri de organizare pentru comitetele competente din domeniul serviciilor financiare (2), Comisia a întreprins o reexaminare a procesului Lamfalussy în 2007 și a prezentat evaluarea sa într-o comunicare din 20 noiembrie 2007 intitulată „Reexaminarea procesului Lamfalussy – Consolidarea convergenței practicilor de supraveghere prudențială” (3).

               (3)

               În comunicarea respectivă, Comisia a evidențiat importanța Comitetului autorităților europene de reglementare a piețelor valorilor mobiliare, a Comitetului european al inspectorilor bancari și a Comitetului european al inspectorilor pentru asigurări și pensii ocupaționale (denumite în continuare „comitetele de supraveghetori”) pe o piață financiară europeană din ce în ce mai integrată. S-a considerat necesară crearea unui cadru clar pentru activitățile acestor comitete în domeniul convergenței și cooperării în materie de supraveghere.

               (4)

               Pe parcursul reexaminării funcționării procesului Lamfalussy, Consiliul a invitat Comisia să clarifice rolul comitetelor de supraveghetori și să ia în considerare toate opțiunile diferite de consolidare a activității acestor comitete, fără dezechilibrarea structurii instituționale actuale sau reducerea responsabilității supraveghetorilor (4).

               (5)

               La reuniunea sa din 13 și 14 martie 2008, Consiliul European a solicitat îmbunătățiri rapide ale funcționării comitetelor de supraveghetori (5).

               (6)

               La data de 14 mai 2008 (6), Consiliul a invitat Comisia să revizuiască deciziile Comisiei de instituire a comitetelor de supraveghetori pentru a garanta coerența și consecvența mandatelor și a sarcinilor acestora, precum și pentru a consolida contribuțiile acestora la cooperarea și convergența în materie de supraveghere. Consiliul a menționat că ar putea fi atribuite în mod expres sarcini specifice comitetelor pentru promovarea cooperării și convergenței în materie de supraveghere și pentru extinderea rolului acestora în evaluarea riscurilor pentru stabilitatea financiară. Prin urmare, trebuie asigurat un cadru juridic consolidat cu privire la rolul și sarcinile comitetului în acest sens.

               (7)

               Comitetul trebuie să acționeze ca un grup consultativ independent al Comisiei în domeniile asigurărilor, reasigurărilor și pensiilor ocupaționale. Cu toate acestea, în ceea ce privește domeniul pensiilor ocupaționale, deși comitetul trebuie să analizeze aspectele de reglementare și supraveghere aferente acestor mecanisme, acesta nu trebuie să abordeze aspecte care țin de dreptul muncii și dreptul social, cum ar fi organizarea regimurilor ocupaționale, și, în special, aspecte legate de apartenența (afilierea) obligatorie sau contractele colective.

               (8)

               Mandatul comitetului trebuie să vizeze supravegherea conglomeratelor financiare. Pentru a evita duplicarea activității, pentru a preveni discrepanțele, pentru a menține comitetul la curent cu desfășurarea evenimentelor și pentru a-i oferi ocazia de a face schimb de informații, colaborarea cu Comitetul european al inspectorilor bancari în materie de supraveghere a conglomeratelor financiare trebuie exercitată în cadrul Comitetului comun pentru conglomerate financiare.

               (9)

               Comitetul trebuie să contribuie, de asemenea, la implementarea comună și uniformă, cotidiană, a legislației comunitare și la aplicarea omogenă a acesteia de către autoritățile de supraveghere.

               (10)

               Comitetul nu deține atribuții de reglementare la nivel comunitar. Acesta trebuie să efectueze evaluări inter pares, să promoveze cele mai bune practici și să emită orientări, recomandări și standarde neobligatorii pentru a spori convergența în cadrul întregii Comunități.

               (11)

               Cooperarea bilaterală și multilaterală extinsă în materie de supraveghere depinde de înțelegerea și încrederea reciprocă a autorităților de supraveghere. Comitetul trebuie să contribuie la îmbunătățirea acestei cooperări.

               (12)

               Comitetul trebuie să promoveze, de asemenea, convergența în materie de supraveghere în cadrul întregii Comunități. Pentru clarificarea acestui obiectiv, trebuie întocmită o listă orientativă și deschisă a sarcinilor care urmează a fi îndeplinite de către comitet.

               (13)

               Pentru soluționarea litigiilor de natură transfrontalieră dintre autoritățile de supraveghere, în special în cadrul colegiilor de supraveghere, comitetul trebuie să asigure un mecanism de mediere voluntar și facultativ.

               (14)

               Pentru a beneficia de expertiza dobândită de comitet și fără a aduce atingere atribuțiilor autorităților de supraveghere, acestea din urmă trebuie să fie în măsură să sesizeze comitetul cu privire la anumite cazuri, în vederea obținerii avizului său neobligatoriu.

               (15)

               Schimbul de informații dintre autoritățile de supraveghere este fundamental pentru funcțiile acestora. El este esențial pentru supravegherea eficientă a grupurilor de asigurare și pentru stabilitatea financiară. În timp ce legislația din domeniul asigurărilor impune autorităților de supraveghere obligații legale clare cu privire la cooperare și schimbul de informații, comitetul trebuie să faciliteze schimbul de informații concret, cotidian, între acestea, cu respectarea dispozițiilor de confidențialitate corespunzătoare stabilite de legislația aplicabilă.

               (16)

               Pentru a reduce duplicarea sarcinilor de supraveghere și pentru a ameliora astfel procesul de supraveghere, precum și pentru a diminua povara impusă grupurilor de asigurare, comitetul trebuie să faciliteze delegarea sarcinilor între autoritățile de supraveghere, în special în cazurile precizate de legislația relevantă.

               (17)

               Pentru a promova convergența și consecvența între colegiile de supraveghere și pentru a asigura astfel condiții de concurență echitabilă, comitetul trebuie să monitorizeze funcționarea acestora fără a restrânge independența membrilor colegiului.

               (18)

               Calitatea, comparabilitatea și consecvența activității de raportare în scopuri de supraveghere sunt esențiale pentru eficiența din punct de vedere al costurilor a mecanismelor comunitare de supraveghere și pentru povara conformității impusă instituțiilor transfrontaliere. Comitetul trebuie să contribuie pentru a asigura eliminarea suprapunerii și duplicării, precum și comparabilitatea și calitatea adecvată a datelor de raportare.

               (19)

               Sistemele financiare din cadrul Comunității sunt strâns legate între ele, iar evenimentele dintr-un stat membru pot avea un impact semnificativ asupra instituțiilor și piețelor financiare din alte state membre. Apariția continuă a conglomeratelor financiare și ștergerea deosebirilor dintre activitățile derulate de firme în sectorul bancar, al valorilor mobiliare și al asigurărilor generează provocări suplimentare în materie de supraveghere la nivel național și comunitar. Pentru a proteja stabilitatea financiară, este necesar un sistem la nivelul comitetului, al Comitetului european al inspectorilor bancari și al Comitetului autorităților europene de reglementare a piețelor valorilor mobiliare în vederea identificării potențialelor riscuri, transfrontaliere și intersectoriale, într-o fază incipientă și, dacă este necesar, în vederea informării Comisiei și a celorlalte comitete. De asemenea, este esențială asigurarea de către comitet a informării ministerelor de finanțe și a băncilor centrale naționale ale statelor membre. În acest sens, comitetul deține propriul rol prin identificarea riscurilor din sectoarele asigurărilor, reasigurărilor și pensiilor ocupaționale și raportarea cu regularitate a rezultatelor către Comisie. Consiliul trebuie, de asemenea, să fie informat cu privire la aceste evaluări. În plus, comitetul trebuie să coopereze, de asemenea, cu Parlamentul European și să-i furnizeze informații periodice cu privire la situația din sectorul asigurărilor. În acest context, comitetul nu trebuie să dezvăluie informații despre entitățile individuale supravegheate.

               (20)

               Pentru tratarea adecvată a problemelor intersectoriale, activitățile comitetului trebuie coordonate cu cele ale Comitetului autorităților europene de reglementare a piețelor valorilor mobiliare, ale Comitetului european al inspectorilor bancari și ale Comitetului de supraveghere bancară al Sistemului European al Băncilor Centrale. Acest aspect are o importanță deosebită în abordarea eventualelor riscuri intersectoriale pentru stabilitatea financiară.

               (21)

               Având în vedere globalizarea serviciilor financiare și importanța sporită a standardelor internaționale, comitetul trebuie să promoveze, de asemenea, dialogul și cooperarea cu autorități de supraveghere din afara Comunității.

               (22)

               Responsabilitatea comitetului față de instituțiile comunitare are o importanță capitală și trebuie să fie la nivelul unui standard bine stabilit, respectând, totodată, independența autorităților de supraveghere.

               (23)

               Comitetul trebuie să își întocmească propriul regulament de procedură și să respecte pe deplin prerogativele instituțiilor și echilibrul instituțional stabilite în tratat. Consolidarea cadrului activităților comitetului trebuie însoțită de procese de lucru îmbunătățite. În acest scop, dacă nu se poate ajunge la un consens, deciziile trebuie adoptate prin majoritate calificată de voturi, corespunzător normelor stabilite în tratat.

               (24)

               Din motive de siguranță și claritate legislativă, Decizia 2004/6/CE trebuie abrogată,

         DECIDE:
   Articolul 1
   Prin prezenta este instituit un grup consultativ independent în domeniul asigurărilor și pensiilor ocupaționale în cadrul Comunității, denumit „Comitetul european al inspectorilor pentru asigurări și pensii ocupaționale” (denumit în continuare „comitetul”).
   Articolul 2
   Comitetul emite avize pentru Comisie, din inițiativă proprie sau la solicitarea acesteia, în special în ceea ce privește elaborarea de proiecte de măsuri de punere în aplicare în domeniile asigurărilor, reasigurărilor, pensiilor ocupaționale și conglomeratelor financiare.
   În situațiile în care Comisia solicită avize din partea comitetului, aceasta poate stabili un termen în care comitetul trebuie să furnizeze respectivul aviz. Un astfel de termen se stabilește ținând cont de urgența chestiunii.
   Articolul 3
   Comitetul îndeplinește sarcinile care i-au fost atribuite și contribuie la implementarea comună și uniformă și la aplicarea omogenă a legislației comunitare prin emiterea de orientări, recomandări și standarde.
   Articolul 4
   (1)   Comitetul îmbunătățește cooperarea dintre autoritățile naționale de supraveghere din domeniile asigurărilor, reasigurărilor și pensiilor ocupaționale și promovează convergența practicilor și abordărilor în materie de supraveghere ale statelor membre în cadrul întregii Comunități. În acest scop, el îndeplinește cel puțin următoarele sarcini:

               (a)

               medierea sau facilitarea medierii între autoritățile de supraveghere în cazurile precizate de legislația relevantă sau la solicitarea unei autorități de supraveghere;

               (b)

               furnizarea de avize către autoritățile de supraveghere în cazurile precizate de legislația relevantă sau la solicitarea acestora;

               (c)

               promovarea unui schimb de informații bilateral și multilateral eficient între autoritățile de supraveghere cu respectarea dispozițiilor de confidențialitate aplicabile;

               (d)

               facilitarea delegării de sarcini între autoritățile de supraveghere, în special prin identificarea sarcinilor care pot fi delegate și prin promovarea celor mai bune practici;

               (e)

               contribuirea la garantarea funcționării eficiente și consecvente a colegiilor de supraveghere, în special prin stabilirea de orientări pentru funcționarea operațională a colegiilor, prin monitorizarea coerenței practicilor diferitelor colegii și prin partajarea celor mai bune practici;

               (f)

               contribuirea la elaborarea de standarde de raportare în scopuri de supraveghere de înaltă calitate și comune;

               (g)

               reexaminarea aplicării concrete a orientărilor, a recomandărilor și a standardelor neobligatorii emise de către comitet.

         (2)   Comitetul reexaminează practicile de supraveghere ale statelor membre și evaluează convergența acestora în mod continuu. Comitetul raportează anual cu privire la progresele înregistrate și identifică obstacolele rămase.
   (3)   Comitetul elaborează noi instrumente de convergență practice pentru promovarea abordărilor comune în materie de supraveghere.
   Articolul 5
   (1)   Comitetul monitorizează și evaluează evoluțiile care se produc în sectorul asigurărilor, reasigurărilor și pensiilor ocupaționale și, dacă este necesar, informează Comitetul autorităților europene de reglementare a piețelor valorilor mobiliare, Comitetul european al inspectorilor bancari și Comisia. Comitetul asigură informarea ministerelor de finanțe și a băncilor centrale naționale ale statelor membre cu privire la probleme potențiale sau iminente.
   (2)   Comitetul furnizează Comisiei, de cel puțin două ori pe an, evaluări ale tendințelor microprudențiale, ale potențialelor riscuri și vulnerabilități din sectorul asigurărilor, reasigurărilor și pensiilor ocupaționale.
   Comitetul include în aceste evaluări o clasificare a principalelor riscuri și vulnerabilități și indică în ce măsură aceste riscuri și vulnerabilități reprezintă o amenințare la adresa stabilității financiare, iar, dacă este necesar, propune acțiuni de prevenire sau de remediere.
   Consiliul este informat cu privire la aceste evaluări.
   (3)   Comitetul instituie proceduri care să permită autorităților de supraveghere să reacționeze prompt. Comitetul facilitează, dacă este cazul, o poziție comună în cadrul Comunității cu privire la riscurile și vulnerabilitățile care pot avea efecte negative asupra stabilității sistemului financiar al Comunității.
   (4)   Comitetul asigură o acoperire adecvată a evoluțiilor intersectoriale, a riscurilor și a vulnerabilităților prin cooperarea strânsă cu Comitetul autorităților europene de reglementare a piețelor valorilor mobiliare, cu Comitetul european al inspectorilor bancari și cu Comitetul de supraveghere bancară a Sistemului European al Băncilor Centrale.
   Articolul 6
   (1)   Comitetul contribuie la elaborarea de practici comune de supraveghere în domeniul asigurărilor, al reasigurărilor și al pensiilor ocupaționale, precum și la nivel intersectorial în strânsă cooperare cu Comitetul autorităților europene de reglementare a piețelor valorilor mobiliare și cu Comitetul european al inspectorilor bancari.
   (2)   În acest scop, acesta instituie, în special, programe de formare sectoriale și intersectoriale, facilitează schimburile de personal și încurajează autoritățile competente să intensifice utilizarea schemelor de detașare, a echipelor mixte de inspecție și a vizitelor în scopuri de supraveghere, precum și a altor instrumente.
   (3)   Comitetul elaborează, după caz, noi instrumente pentru promovarea elaborării de practici comune de supraveghere.
   (4)   Comitetul îmbunătățește cooperarea cu autoritățile de supraveghere din țări terțe, în special prin participarea acestora în cadrul programelor de formare comune.
   Articolul 7
   (1)   Comitetul este format din reprezentanți la nivel înalt ai autorităților publice naționale competente în domeniul supravegherii asigurărilor, reasigurărilor și pensiilor ocupaționale. Fiecare stat membru desemnează un reprezentant la nivel înalt din cadrul autorităților sale competente pentru a participa la întrunirile comitetului.
   (2)   Comisia este prezentă la întrunirile comitetului și desemnează un reprezentant la nivel înalt care să participe la dezbaterile acestuia.
   (3)   Comitetul alege un președinte din rândul membrilor săi.
   (4)   Comitetul poate invita experți și observatori să participe la întrunirile sale.
   (5)   Comitetul nu abordează aspecte care țin de dreptul muncii și dreptul social, cum ar fi organizarea regimurilor ocupaționale, în special, apartenența obligatorie și contractele colective de muncă.
   Articolul 8
   (1)   Li se solicită membrilor comitetului să nu divulge informații care fac obiectul obligației de secret profesional. Toți participanții la discuții sunt obligați să respecte normele aplicabile privind secretul profesional.
   (2)   În cazul în care discutarea unui punct de pe ordinea de zi presupune schimbul de informații confidențiale privind o instituție supravegheată, participarea la o astfel de discuție poate fi limitată la membrii implicați direct.
   Articolul 9
   (1)   Comitetul informează cu regularitate Comisia cu privire la rezultatele activităților sale. Acesta este periodic în contact cu Comitetul european pentru asigurări și pensii ocupaționale instituit prin Decizia 2004/9/CE a Comisiei (7) și cu comisia de specialitate a Parlamentului European.
   (2)   Comitetul asigură consecvența intersectorială a activităților din sectoarele serviciilor financiare printr-o cooperare regulată și strânsă cu Comitetul autorităților europene de reglementare a piețelor valorilor mobiliare și Comitetul european al inspectorilor bancari.
   (3)   Președintele comitetului este periodic în contact cu președinții Comitetului autorităților europene de reglementare a piețelor valorilor mobiliare și Comitetului european al inspectorilor bancari, cel puțin o dată pe lună.
   Articolul 10
   Comitetul poate înființa grupuri de lucru. Comisia este invitată la întrunirile grupurilor de lucru în calitate de observator.
   Articolul 11
   Comitetul cooperează în domeniul supravegherii conglomeratelor financiare cu Comitetul european al inspectorilor bancari în cadrul unui comitet comun pentru conglomerate financiare.
   Comisia și Banca Centrală Europeană sunt invitate la întrunirile Comitetului comun pentru conglomerate financiare în calitate de observatori.
   Articolul 12
   Înainte de a transmite Comisiei avizul său, comitetul consultă pe larg, într-un stadiu incipient, în mod deschis și transparent, participanții de pe piață, consumatorii și utilizatorii finali. Comitetul publică rezultatele consultărilor, cu excepția cazului în care respondentul solicită contrariul.
   Articolul 13
   Comitetul stabilește un program anual de lucru și îl transmite Consiliului, Parlamentului European și Comisiei până la sfârșitul lunii octombrie a fiecărui an. Comitetul informează periodic, cel puțin o dată pe an, Consiliul, Parlamentul European și Comisia cu privire la realizarea activităților stabilite în cadrul programului de lucru.
   Articolul 14
   Comitetul funcționează prin consensul membrilor săi. Dacă nu se poate ajunge la un consens, deciziile sunt adoptate prin majoritate calificată. Voturile reprezentanților membrilor comitetului corespund voturilor statelor membre conform dispozițiilor articolului 205 alineatele (2) și (4) din tratat.
   Membrii comitetului care nu respectă orientările, recomandările, standardele și alte măsuri agreate de comitet trebuie să fie pregătiți să-și justifice alegerea.
   Articolul 15
   Comitetul își adoptă propriul regulament de procedură și își organizează propriile mecanisme de funcționare.
   În ceea ce privește deciziile referitoare la modificările regulamentului de procedură și la alegerile pentru și destituirile din consiliul comitetului, regulamentul de procedură poate prevedea proceduri decizionale diferite de cele stabilite la articolul 14.
   Articolul 16
   Decizia 2004/6/CE se abrogă.
   Articolul 17
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 23 ianuarie 2009.

            Pentru Comisie

         Charlie McCREEVY

            Membru al Comisiei

      (1)  JO L 3, 7.1.2004, p. 30.

      (2)  JO L 79, 24.3.2005, p. 9.

      (3)  COM(2007) 727 final.

      (4)  Concluziile Consiliului 15698/07 din 4 decembrie 2007.

      (5)  Concluziile Consiliului 7652/1/08, Rev. 1.

      (6)  Concluziile Consiliului 8515/3/08, Rev. 3.

      (7)  JO L 3, 7.1.2004, p. 34.


title: Decizia Comisiei din 17 martie 2011 de delegare către Republica Croația a gestionării în perioada de preaderare a ajutorului referitor la componenta V – Agricultură și dezvoltare rurală – a Instrumentului de asistență pentru preaderare (IPA) pentru măsurile de preaderare 301 și 302

text:
               18.3.2011

               RO

               Jurnalul Oficial al Uniunii Europene

               C 85/4

         DECIZIA COMISIEI
   din 17 martie 2011
   de delegare către Republica Croația a gestionării în perioada de preaderare a ajutorului referitor la componenta V – Agricultură și dezvoltare rurală – a Instrumentului de asistență pentru preaderare (IPA) pentru măsurile de preaderare 301 și 302
   2011/C 85/04
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1085/2006 al Consiliului din 17 iulie 2006 de instituire a unui instrument de asistență pentru preaderare (IPA) (1),
   având în vedere Regulamentul (CE) nr. 718/2007 al Comisiei din 12 iunie 2007 de punere în aplicare a Regulamentului (CE) nr. 1085/2006 al Consiliului de instituire a unui instrument de asistență pentru preaderare (IPA) (2), în special articolul 14,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (denumit în continuare: „regulamentul financiar”) (3), în special articolul 53c și articolul 56 alineatul (2),
   având în vedere Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (denumit în continuare: „normele de aplicare”) (4), în special articolul 35,
   întrucât:

               (1)

               Regulamentul (CE) nr. 1085/2006 stabilește obiectivele și principiile fundamentale ale asistenței pentru preaderare acordate țărilor candidate și potențial candidate pentru perioada 2007-2013 și conferă Comisiei responsabilitatea implementării acesteia.

               (2)

               Articolele 11, 12, 13, 14, 18 și 186 din Regulamentul (CE) nr. 718/2007 oferă Comisiei posibilitatea de a delega competențe de gestionare către țara beneficiară și definește cerințele unei astfel de delegări referitoare la componenta V – Agricultură și dezvoltare rurală – a Instrumentului de asistență pentru preaderare.

               (3)

               În conformitate cu articolul 7 din Regulamentul (CE) nr. 718/2007, Comisia și țara beneficiară încheie un acord-cadru pentru a stabili și a conveni asupra regulilor de cooperare privind asistența financiară acordată de UE țării beneficiare. După caz, acordul-cadru poate fi completat printr-un acord sectorial sau prin mai multe acorduri sectoriale conținând dispoziții specifice privind anumite componente.

               (4)

               Pentru delegarea competențelor de gestionare către țara beneficiară trebuie îndeplinite condițiile prevăzute la articolul 53c și la articolul 56 alineatul (2) din regulamentul financiar, precum și cele prevăzute la articolul 35 din normele de aplicare.

               (5)

               Acordul-cadru privind normele de cooperare referitoare la asistența financiară acordată de UE Republicii Croația în cadrul implementării asistenței acordate în temeiul Instrumentului de asistență pentru preaderare (IPA) dintre guvernul Republicii Croația și Comisia Uniunii Europene a fost încheiat la data de 17 decembrie 2007.

               (6)

               Programul pentru agricultură și dezvoltare rurală al Republicii Croația din cadrul IPA (denumit în continuare „programul IPARD”), aprobat prin Decizia C(2008) 690 a Comisiei din 25 februarie 2008 în conformitate cu articolul 7 alineatul (3) din Regulamentul (CE) nr. 1085/2006 și cu articolul 184 din Regulamentul (CE) nr. 718/2007, a inclus atât un plan pentru contribuțiile anuale ale Comunității, cât și acordul financiar.

               (7)

               Acordul sectorial încheiat la 12 ianuarie 2009 între Comisia Uniunii Europene, acționând pentru și în numele Uniunii Europene și Guvernul Republicii Croația, acționând în numele Republicii Croația, completează prevederile acordului-cadru, stabilind dispozițiile specifice aplicabile pentru implementarea și executarea programului IPARD pentru agricultură și dezvoltare rurală al Republicii Croația din cadrul Instrumentului de asistență pentru preaderare (IPA).

               (8)

               Programul IPARD a fost modificat ultima dată la 26 noiembrie 2010 prin Decizia C(2010) 8462 a Comisiei.

               (9)

               În conformitate cu articolul 21 din Regulamentul (CE) nr. 718/2007 al Comisiei, țara beneficiară trebuie să desemneze organisme și autorități responsabile cu implementarea programului IPARD: responsabilul competent în materie de acreditare, ordonatorul de credite național, fondul național, autoritatea de gestionare, agenția IPARD și autoritatea de audit.

               (10)

               Guvernul Croației a desemnat Sectorul fondului național, unitate organizațională a Trezoreriei de stat din cadrul Ministerului de Finanțe, să acționeze ca fond național; acesta va exercita funcțiile și responsabilitățile definite în anexa I la acordul sectorial.

               (11)

               Guvernul Croației a desemnat instituția publică independentă denumită Agenția pentru sprijin financiar în domeniul agriculturii, pescuitului și dezvoltării rurale să acționeze ca agenție IPARD; aceasta va exercita funcțiile și responsabilitățile definite în anexa I la acordul sectorial.

               (12)

               Guvernul Croației a desemnat Direcția pentru dezvoltare rurală, Autoritatea de gestionare a programului SAPARD/IPARD din cadrul Ministerului Agriculturii, Pescuitului și Dezvoltării Rurale să acționeze ca autoritate de gestionare; aceasta va exercita funcțiile și responsabilitățile definite în anexa I la acordul sectorial.

               (13)

               Responsabilul competent în materie de acreditare a notificat Comisia Europeană la 12 noiembrie 2008 în legătură cu acreditarea ordonatorului de credite național și a fondului național în conformitate cu articolul 12 alineatul (3) din Regulamentul (CE) nr. 718/2007.

               (14)

               Ordonatorul de credite național a notificat Comisia Europeană la 12 noiembrie 2008 în legătură cu acreditarea structurii de execuție responsabile cu gestionarea și implementarea componentei V – Dezvoltare rurală – a IPA, pentru măsurile 101, 103 și 301, în conformitate cu articolul 13 alineatul (3) din Regulamentul (CE) nr. 718/2007. La 6 mai 2010, ordonatorul de credite național a decis să publice un addendum la decizia privind acreditarea națională pentru măsura IPARD 301.

               (15)

               La 28 mai 2010, ordonatorul de credite național a notificat Comisiei Europene acreditarea structurii de execuție responsabile cu gestionarea și implementarea componentei V – Dezvoltare rurală – a IPA, pentru submăsura 202/1 „Dobândirea de aptitudini” și pentru măsurile 302 „Diversificarea și dezvoltarea activităților economice rurale” și 501 „Asistență tehnică”, în conformitate cu articolul 13 alineatul (3) din Regulamentul (CE) nr. 718/2007.

               (16)

               La 21 decembrie 2010, ordonatorul de credite național a notificat Comisiei Europene retragerea acreditării structurii de execuție responsabile cu gestionarea și implementarea componentei V – Dezvoltare rurală – a IPA, pentru submăsura 201/1.

               (17)

               La 16 martie 2009, autoritățile croate au transmis Comisiei lista cheltuielilor eligibile pentru măsurile 101, 103 și 301, în conformitate cu articolul 32 alineatul (3) din acordul sectorial. Comisia a aprobat lista respectivă la 8 aprilie 2009.

               (18)

               La 29 octombrie 2010, autoritățile croate au transmis Comisiei ultima versiune a listei cheltuielilor eligibile pentru măsura 302, în conformitate cu articolul 32 alineatul (3) din acordul sectorial. Comisia a aprobat lista respectivă la 10 noiembrie 2010.

               (19)

               La 24 noiembrie 2009, autoritățile croate au transmis Comisiei lista cheltuielilor eligibile pentru măsura 501, în conformitate cu articolul 32 alineatul (3) din acordul sectorial. Comisia a aprobat lista respectivă la 29 martie 2010.

               (20)

               Agenția pentru sprijin financiar în domeniul agriculturii, pescuitului și dezvoltării rurale, acționând ca agenție IPARD, și Direcția dezvoltare rurală (autoritatea de gestionare a programelor SAPARD/IPARD), acționând ca autoritate de gestionare, vor fi responsabile cu implementarea celor trei măsuri acreditate de ordonatorul de credite național: 301 „Îmbunătățirea și dezvoltarea infrastructurii rurale”, 302 „Diversificarea și dezvoltarea activităților economice rurale” și 501 „Asistență tehnică”, așa cum sunt definite în program; acestea se alătură celor două măsuri care au făcut obiectul unei delegări în 2009, din totalul celor șapte măsuri din programul IPARD.

               (21)

               Pentru a ține cont de cerințele articolului 19 alineatul (1) din acordul-cadru, cheltuielile în temeiul prezentei decizii sunt eligibile pentru cofinanțare comunitară doar în cazul în care ele survin la o dată ulterioară datei deciziei de delegare, cu excepția măsurii 501 „Asistență tehnică” vizate la articolul 19 alineatul (2) din acordul-cadru și a costurilor generale vizate la articolul 172 alineatul (3) litera (c) din Regulamentul (CE) nr. 718/2007. Cheltuielile sunt eligibile în cazul în care ele respectă principiile bunei gestiuni financiare și în special principiul economiei și al rentabilității.

               (22)

               Articolul 18 alineatul (2) din Regulamentul (CE) nr. 718/2007 prevede posibilitatea de derogare de la cerința referitoare la aprobarea ex ante, pe baza unei analize caz cu caz a funcționării eficiente a sistemului de gestionare și control în cauză și prevede norme detaliate privind efectuarea acestei analize.

               (23)

               În conformitate cu articolele 14 și 18 din Regulamentul (CE) nr. 718/2007, acreditările vizate de articolele 11, 12 și 13 din Regulamentul (CE) nr. 718/2007 au fost examinate, în timp ce procedurile și structurile organismelor și autorităților în cauză, menționate în cererea depusă de ordonatorul de credite național, au fost examinate inclusiv prin intermediul verificărilor la fața locului.

               (24)

               Verificările efectuate de Comisie în ceea ce privește măsura 301 „Îmbunătățirea și dezvoltarea infrastructurii rurale” și măsura 302 „Diversificarea și dezvoltarea activităților economice rurale” se bazează pe un sistem care este operațional per ansamblul elementelor vizate, dar care încă nu se aplică.

               (25)

               Deși autoritatea de audit nu este vizată de prezenta decizie, nivelul de pregătire al acesteia, în vederea operării ca organism de audit independent din punct de vedere funcțional, la momentul trimiterii către Comisie a pachetului de acreditare pentru delegarea gestionării, a fost evaluat prin verificări la fața locului.

               (26)

               Respectarea de către Croația a cerințelor articolului 56 alineatul (2) din regulamentul financiar și ale articolelor 11, 12 și 13 din Regulamentul (CE) nr. 718/2007 a fost evaluată prin verificări la fața locului.

               (27)

               Evaluarea a demonstrat respectarea de către Croația a cerințelor referitoare la măsurile 301 și 302. Cu toate acestea, Agenția pentru sprijin financiar în domeniul agriculturii, pescuitului și dezvoltării rurale, acționând ca agenție IPARD, nu a implementat încă în mod corespunzător criteriile de acreditare în ceea ce privește funcțiile pe care trebuie să le îndeplinească în cadrul implementării măsurii 501.

               (28)

               Prin urmare, este oportună renunțarea, în conformitate cu articolul 18 alineatul (2) din Regulamentul (CE) nr. 718/2007, la cerința referitoare la aprobarea ex ante menționată la articolul 165 din regulamentul financiar și delegarea competențelor de gestionare referitoare la măsurile 301 și 302 ale programului pentru Croația către ordonatorul de credite național, către fondul național, către agenția IPARD și către autoritatea de gestionare, în mod descentralizat,

         ADOPTĂ PREZENTA DECIZIE:
   Articolul 1
   (1)   Gestionarea asistenței acordate în cadrul componentei V – Agricultură și dezvoltare rurală – a IPA este delegată organismelor în cauză, în condițiile prevăzute de prezenta decizie.
   (2)   Se renunță, în conformitate cu articolul 18 alineatul (2) din Regulamentul (CE) nr. 718/2007, la cerința de aprobare ex ante de către Comisie a exercitării funcțiilor de gestionare, plată și implementare de către Republica Croația pentru măsurile 301 „Îmbunătățirea și dezvoltarea infrastructurii rurale” și 302 „Diversificarea și dezvoltarea activităților economice rurale”.
   Articolul 2
   Prezenta decizie se implementează prin intermediul următoarelor structuri, organisme și autorități desemnate de Republica Croația pentru gestionarea măsurilor 301 și 302 ale programului prevăzut în cadrul componentei V a IPA, și anume:

               (a)

               ordonatorul de credite național;

               (b)

               fondul național;

               (c)

               structura de execuție a componentei V a IPA:

                           —

                           autoritatea de gestionare;

                           —

                           agenția IPARD.

         Articolul 3
   (1)   Competențele de gestionare sunt delegate structurilor, organismelor și autorităților specificate la articolul 2 din prezenta decizie.
   (2)   Autoritățile naționale efectuează verificări suplimentare cu privire la structurile, organismele și autoritățile prevăzute la articolul 2 din prezenta decizie, pentru a se asigura că sistemul de gestionare și control operează în mod satisfăcător. Verificările se efectuează înainte de trimiterea primei declarații de cheltuieli prin care se solicită rambursarea legată de măsurile menționate la articolul 1 alineatul (2) de mai sus.
   Articolul 4
   (1)   Cheltuielile efectuate înainte de data prezentei decizii nu sunt eligibile în niciun caz, cu excepția costurilor generale prevăzute la articolul 172 alineatul (3) litera (c) din Regulamentul (CE) nr. 718/2007.
   (2)   Cheltuielile sunt eligibile în cazul în care ele respectă principiile bunei gestiuni financiare și, în special, principiul economiei și al rentabilității.
   Articolul 5
   (1)   Fără a aduce atingere vreunei decizii de acordare de ajutoare unor beneficiari individuali în cadrul programului IPARD, se aplică criteriile de eligibilitate a cheltuielilor pentru măsura 301, propuse de Croația prin scrisoarea nr. „Clasa: NP 018-04/09-01/106, număr de referință: 525-12-3-0472/09-2” din 16 martie 2009 și înregistrată de Comisie la 26 martie 2009 cu nr. 8151.
   (2)   Fără a aduce atingere vreunei decizii de acordare de ajutoare unor beneficiari individuali în cadrul programului IPARD, se aplică criteriile de eligibilitate a cheltuielilor pentru măsura 302, propuse de Croația prin scrisoarea nr. „Clasa: NP 011-02/09-01/72, număr de referință: 525-12-3-0473/10-30” din 19 octombrie 2010 și înregistrată de Comisie la 29 octombrie 2010 cu nr. 761752.
   Articolul 6
   (1)   În conformitate cu articolul 17 din Regulamentul (CE) nr. 718/2007, Comisia monitorizează respectarea cerințelor privind delegarea competențelor de gestionare.
   (2)   În cazul în care, pe parcursul implementării prezentei decizii, Comisia consideră că obligațiile Republicii Croația în temeiul prezentei decizii nu mai sunt îndeplinite, Comisia poate decide să retragă sau să suspende delegarea competențelor de gestionare, pe baza articolului 17 din Regulamentul (CE) nr. 718/2007.
   (3)   Conform prevederilor articolului 19 din Regulamentul (CE) nr. 718/2007 al Comisiei, Republica Croația se asigură că:

               —

               toate cazurile în care există suspiciuni de fraudă și nereguli fac obiectul unor anchete și măsuri corective eficiente; de asemenea, Republica Croația asigură funcționarea unui mecanism de control și raportare echivalent celui menționat în Regulamentul (CE) nr. 1828/2006 al Comisiei;

               —

               organismele sale naționale implementează măsuri de prevenire a fraudelor. Măsurile de prevenire a fraudelor adoptate se comunică de asemenea Comisiei.

      Adoptată la Bruxelles, 17 martie 2011.

            Pentru Comisie

         Dacian CIOLOŞ

            Membru al Comisiei

      (1)  JO L 210, 31.7.2006, p. 82.

      (2)  JO L 170, 29.6.2007, p. 1.

      (3)  JO L 248, 16.9.2002, p. 1.

      (4)  JO L 357, 31.12.2002, p. 1.


title: 2013/349/UE: Decizia reprezentanților guvernelor statelor membre din 1 iulie 2013 privind numirea unui judecător în cadrul Curții de Justiție

text:
               3.7.2013

               RO

               Jurnalul Oficial al Uniunii Europene

               L 184/6

         DECIZIA REPREZENTANȚILOR GUVERNELOR STATELOR MEMBRE
   din 1 iulie 2013
   privind numirea unui judecător în cadrul Curții de Justiție
   (2013/349/UE)
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 253 și 255,
   având în vedere Tratatul de instituire a Comunității Europene a Energiei Atomice, în special articolul 106a alineatul (1),
   având în vedere Actul de aderare a Croației, în special articolul 22 alineatul (1),
   întrucât:

               (1)

               Articolul 22 alineatul (1) din Actul de aderare a Croației prevede numirea unui judecător croat în cadrul Curții de Justiție pentru perioada cuprinsă între 1 iulie 2013 și 6 octombrie 2015.

               (2)

               Dl Siniša RODIN a fost propusă în vederea unei numiri în funcția de judecător în cadrul Curții de Justiție.

               (3)

               Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea dlui Siniša RODIN de a exercita funcția de judecător în cadrul Curții de Justiție,

         ADOPTĂ PREZENTA DECIZIE:
   Articolul 1
   Dl Siniša RODIN este numit judecător în cadrul Curții de Justiție pentru perioada cuprinsă între 1 iulie 2013 și 6 octombrie 2015.
   Articolul 2
   Prezenta decizie intră în vigoare la 1 iulie 2013.

      Adoptată la Bruxelles, 1 iulie 2013.

            Pentru Consiliu

            Președintele

         L. LINKEVIČIUS


title: Decizia (UE) 2015/423 a Consiliului din 6 martie 2015 de stabilire a poziției care urmează a fi adoptată, în numele Uniunii Europene, în cadrul celei de a șaptea reuniuni a Conferinței părților la Convenția de la Rotterdam cu privire la modificarea anexei III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional

text:
               13.3.2015

               RO

               Jurnalul Oficial al Uniunii Europene

               L 68/48

         DECIZIA (UE) 2015/423 A CONSILIULUI
   din 6 martie 2015
   de stabilire a poziției care urmează a fi adoptată, în numele Uniunii Europene, în cadrul celei de a șaptea reuniuni a Conferinței părților la Convenția de la Rotterdam cu privire la modificarea anexei III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 192 și 207, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Uniunea a aprobat Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional (denumită în continuare „Convenția de la Rotterdam”) prin Decizia 2006/730/CE a Consiliului (1).

               (2)

               Regulamentul (UE) nr. 649/2012 al Parlamentului European și al Consiliului (2) pune în aplicare Convenția de la Rotterdam la nivelul Uniunii.

               (3)

               Pentru a asigura faptul că țările importatoare beneficiază de protecția oferită de Convenția de la Rotterdam, este necesar și oportun să fie sprijinită recomandarea Comitetului de analiză a produselor chimice privind includerea în anexa III la Convenția de la Rotterdam a substanțelor azbest crisotilic, metamidofos, triclorfon, fention [preparate cu volum ultra-redus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L. Substanțele respective sunt deja interzise sau supuse unor restricții severe în Uniune și fac, prin urmare, obiectul unor cerințe privind exportul care depășesc cerințele existente în temeiul Convenției de la Rotterdam.

               (4)

               În cadrul celei de a șaptea reuniuni a Conferinței părților la Convenția de la Rotterdam se preconizează să se adopte o decizie în ceea ce privește propunerile de modificare a anexei III. Uniunea ar trebui să susțină modificările respective,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, la cea de a șaptea reuniune a Conferinței părților la Convenția de la Rotterdam este în favoarea sprijinirii de către Uniune a adoptării modificărilor la anexa III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional (3), în ceea ce privește adăugarea substanțelor azbest crisotilic, metamidofos, triclorfon, fention [preparate cu volum ultraredus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L.
   Articolul 2
   Prezenta decizie intră în vigoare la data adoptării.

      Adoptată la Bruxelles, 6 martie 2015.

            Pentru Consiliu

            Președintele

         K. GERHARDS

      (1)  Decizia 2006/730/CE a Consiliului din 25 septembrie 2006 privind încheierea, în numele Uniunii Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional (JO L 299, 28.10.2006, p. 23).

      (2)  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).

      (3)  JO L 63, 6.3.2003, p. 29.


title: 2011/458/UE: Decizia Consiliului din 19 iulie 2011 privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a anexei XIII (Transporturile) la Acordul privind SEE

text:
               26.7.2011

               RO

               Jurnalul Oficial al Uniunii Europene

               L 194/4

         DECIZIA CONSILIULUI
   din 19 iulie 2011
   privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a anexei XIII (Transporturile) la Acordul privind SEE
   (2011/458/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9),
   având în vedere propunerea Comisiei Europene,
   întrucât:

               (1)

               Anexa XIII la Acordul privind Spațiul Economic European (1) (denumit în continuare „Acordul privind SEE”) conține dispoziții și măsuri specifice privind transporturile.

               (2)

               Regulamentul (CE) nr. 1008/2008 al Parlamentului European și al Consiliului din 24 septembrie 2008 privind normele comune pentru operarea serviciilor aeriene în Comunitate (2) ar trebui încorporat în Acordul privind SEE.

               (3)

               Regulamentul (CE) nr. 1008/2008 a abrogat Regulamentele Consiliului (CEE) nr. 2407/92 din 23 iulie 1992 privind licențele operatorilor de transport aerian (3), (CEE) nr. 2408/92 din 23 iulie 1992 privind accesul operatorilor de transport aerian comunitari la rutele aeriene intracomunitare (4) și (CEE) nr. 2409/92 din 23 iulie 1992 privind tarifele serviciilor aeriene pentru transportul de pasageri și de marfă (5), care sunt în prezent încorporate în Acordul privind SEE.

               (4)

               Prin urmare, anexa XIII la Acordul privind SEE ar trebui modificată în consecință.

               (5)

               Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului mixt al SEE referitor la modificarea propusă a anexei XIII la Acordul privind SEE se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 19 iulie 2011.

            Pentru Consiliu

            Președintele

         M. SAWICKI

      (1)  JO L 1, 3.1.1994, p. 3.

      (2)  JO L 293, 31.10.2008, p. 3.

      (3)  JO L 240, 24.8.1992, p. 1.

      (4)  JO L 240, 24.8.1992, p. 8.

      (5)  JO L 240, 24.8.1992, p. 15.

      PROIECT
      DECIZIA NR. …/2011 A COMITETULUI MIXT AL SEE
      din …
      de modificare a anexei XIII (Transporturile) la Acordul privind SEE
      COMITETUL MIXT AL SEE,
      având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European (denumit în continuare „acordul”), în special articolul 98,
      întrucât:

                  (1)

                  Anexa XIII la acord a fost modificată prin Decizia nr. …/… a Comitetului mixt al SEE din … (1).

                  (2)

                  Regulamentul (CE) nr. 1008/2008 al Parlamentului European și al Consiliului din 24 septembrie 2008 privind normele comune pentru operarea serviciilor aeriene în Comunitate (reformare) (2) ar trebui încorporat în acord.

                  (3)

                  Regulamentul (CE) nr. 1008/2008 a abrogat Regulamentele Consiliului (CEE) nr. 2407/92 din 23 iulie 1992 privind licențele operatorilor de transport aerian (3), (CEE) nr. 2408/92 din 23 iulie 1992 privind accesul operatorilor de transport aerian comunitari la rutele aeriene intracomunitare (4) și (CEE) nr. 2409/92 din 23 iulie 1992 privind tarifele serviciilor aeriene pentru transportul de pasageri și de marfă (5), care sunt încorporate în acord.

                  (4)

                  Anexa XIII la acord ar trebui modificată în consecință,

            ADOPTĂ PREZENTA DECIZIE:
      Articolul 1
      Anexa XIII la acord se modifică după cum urmează:

                  1.

                  Punctul 64a se înlocuiește cu următorul text:

                              „64a

                                 32008 R 1008: Regulamentul (CE) nr. 1008/2008 al Parlamentului European și al Consiliului din 24 septembrie 2008 privind normele comune pentru operarea serviciilor aeriene în Comunitate (JO L 293, 31.10.2008, p. 3).
                              În sensul prezentului acord, dispozițiile regulamentului se citesc cu următoarele adaptări:

                                          (a)

                                          La articolul 4 litera (f), cuvintele «, cu excepția cazului în care există dispoziții ale unui acord încheiat cu o țară terță la care Comunitatea este parte» se înlocuiesc cu următorul text:
                                          «. Cu toate acestea, se pot acorda licențe de operare cu efecte juridice pe întregul teritoriu SEE pe baza excepțiilor de la această cerință prevăzute în acorduri cu țări terțe la care Comunitatea, unul sau mai multe state AELS sunt părți, cu condiția adoptării unei decizii în acest sens de către Comitetul mixt al SEE.»

                                          (b)

                                          La articolul 16 alineatul (9) al doilea paragraf, se adaugă următorul text:
                                          «, precum și către aeroporturile regionale din Islanda și din zonele cele mai nordice din Norvegia.» ”

                  2.

                  Punctul 65 se elimină.

                  3.

                  Punctul 66b se elimină.

            Articolul 2
      Textele Regulamentului (CE) nr. 1008/2008 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.
      Articolul 3
      Prezenta decizie intră în vigoare la …, cu condiția să se fi efectuat toate notificările către Comitetul mixt al SEE, prevăzute la articolul 103 alineatul (1) din acord (6).
      Articolul 4
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la …, …

               Pentru Comitetul mixt al SEE

               Președintele

               Secretarii Comitetului mixt al SEE

         (1)  JO L …

         (2)  JO L 293, 31.10.2008, p. 3.

         (3)  JO L 240, 24.8.1992, p. 1.

         (4)  JO L 240, 24.8.1992, p. 8.

         (5)  JO L 240, 24.8.1992, p. 15.

         (6)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2016/1973 a Consiliului din 8 noiembrie 2016 de adoptare a poziției Consiliului privind proiectul de buget rectificativ nr. 5 al Uniunii Europene pentru exercițiul financiar 2016

text:
               11.11.2016

               RO

               Jurnalul Oficial al Uniunii Europene

               L 304/6

         DECIZIA (UE) 2016/1973 A CONSILIULUI
   din 8 noiembrie 2016
   de adoptare a poziției Consiliului privind proiectul de buget rectificativ nr. 5 al Uniunii Europene pentru exercițiul financiar 2016
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 41,
   întrucât:

               —

               bugetul Uniunii pentru exercițiul financiar 2016 a fost adoptat definitiv la 25 noiembrie 2015 (2);

               —

               la 7 octombrie 2016, Comisia a înaintat o propunere care conținea proiectul de buget rectificativ nr. 5 la bugetul general pentru exercițiul financiar 2016;

               —

               pentru a răspunde unor nevoi legate de gestiunea trezoreriei naționale, proiectul de buget rectificativ nr. 5 la bugetul general pentru exercițiul financiar 2016 trebuie să fie adoptat fără întârziere. Prin urmare, se justifică scurtarea, în conformitate cu articolul 3 alineatul (3) din Regulamentul de procedură al Consiliului, a termenului de opt săptămâni pentru informarea parlamentelor naționale prevăzut la articolul 4 din Protocolul nr. 1,

         ADOPTĂ PREZENTA DECIZIE:
   Articol unic
   Poziția Consiliului privind proiectul de buget rectificativ nr. 5 al Uniunii Europene pentru exercițiul financiar 2016 a fost adoptată la 8 noiembrie 2016.
   Textul integral poate fi accesat pentru consultare sau descărcare pe site-ul web al Consiliului: http://www.consilium.europa.eu/.

      Adoptată la Bruxelles, 8 noiembrie 2016.

            Pentru Consiliu

            Președintele

         P. KAŽIMÍR

      (1)  JO L 298, 26.10.2012, p. 1.

      (2)  JO L 48, 24.2.2016, p. 1.


title: 2012/413/UE: Decizia Comisiei din 19 iulie 2012 privind stabilirea listelor anuale de priorități pentru elaborarea codurilor de rețea și a orientărilor pentru 2013  Text cu relevanță pentru SEE

text:
               20.7.2012

               RO

               Jurnalul Oficial al Uniunii Europene

               L 192/32

         DECIZIA COMISIEI
   din 19 iulie 2012
   privind stabilirea listelor anuale de priorități pentru elaborarea codurilor de rețea și a orientărilor pentru 2013
   (Text cu relevanță pentru SEE)
   (2012/413/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 714/2009 al Parlamentului European și al Consiliului din 13 iulie 2009 privind condițiile de acces la rețea pentru schimburile transfrontaliere de energie electrică și de abrogare a Regulamentului (CE) nr. 1228/2003 (1) și Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (2), în special articolul 6 alineatul (1),
   întrucât:

               (1)

               Al treilea pachet de directive și regulamente (denumit în continuare „al treilea pachet legislativ”), astfel cum a fost adoptat în 2009, a intrat în vigoare la 3 martie 2011. Odată cu acest pachet, a intrat în vigoare, de asemenea, un nou sistem de stabilire a codurilor de rețea obligatorii la nivel european.

               (2)

               Primul pas în elaborarea unor coduri de rețea europene obligatorii este stabilirea de către Comisia Europeană a listei anuale a priorităților, în care se identifică domeniile care urmează să fie incluse în elaborarea codurilor de rețea, în conformitate cu articolul 6 alineatul (1) din Regulamentul (CE) nr. 714/2009 („Regulamentul privind energia electrică”) și cu articolul 6 alineatul (1) din Regulamentul (CE) nr. 715/2009 („Regulamentul privind gazele naturale”). Pentru stabilirea priorităților, Comisia Europeană trebuie să consulte Agenția pentru Cooperarea Autorităților de Reglementare din Domeniul Energiei („ACER”), Rețeaua Europeană a Operatorilor de Transport și de Sistem („ENTSO”) în domeniul respectiv și alte părți interesate relevante. Prezenta decizie specifică prioritățile stabilite de Comisie pe baza rezultatelor consultării publice.

               (3)

               În cadrul Consiliului European din 4 februarie 2011, s-a stabilit anul 2014 ca termen-limită pentru realizarea deplină a pieței interne de energie electrică și gaze naturale. Cel de-al treilea pachet legislativ este un element important în atingerea acestui obiectiv. Cu toate acestea, trebuie să se intensifice eforturile pentru a permite circulația liberă a gazelor naturale și a energiei electrice în întreaga Europă. Codurile de rețea și orientările prevăzute de al treilea pachet legislativ vor furniza normele corespunzătoare pentru a realiza progrese în acest sens.

               (4)

               Pentru planificarea resurselor, este important să se identifice anual domeniile esențiale pentru elaborarea codurilor de rețea și a orientărilor. Îndată ce un domeniu este identificat pentru prima dată drept important, trebuie să se înceapă activități de analiză pentru a stabili în ce măsură este necesară o armonizare. În domeniile esențiale în care se lucrează deja la coduri de rețea și orientări, activitățile vor fi continuate și finalizate.

               (5)

               Consultarea publică prevăzută la articolul 6 alineatul (1) din regulamentele privind energia electrică și gazele naturale a avut loc în perioada 8 martie-16 aprilie 2012. Comisia a primit 18 răspunsuri (3), inclusiv un răspuns din partea unei administrații locale și răspunsuri din partea ENTSO-G și ENTSO-E. Cele mai multe dintre celelalte răspunsuri au venit din partea unor organizații europene de actori din domeniul energetic. La consultarea publică au participat, de asemenea, câteva companii pe cont propriu.

               (6)

               Principalele observații de ordin general primite în cadrul consultării publice sunt:

                           (a)

                           Un mesaj clar în urma consultării publice este că părțile interesate susțin abordarea focalizată a Comisiei prin care se stabilesc prioritățile de lucru în vederea furnizării elementelor esențiale pentru realizarea deplină a pieței interne a energiei până în 2014, în ceea ce privește elaborarea codurilor de rețea și a orientărilor atât pentru energie electrică, cât și pentru gaze naturale. Părțile interesate sunt de părere că, în cadrul consultării, Comisia a indicat cele mai importante acțiuni care trebuie realizate pentru o mai bună integrare a pieței interne a energiei.

                           (b)

                           Un alt mesaj important transmis de mai multe părți interesate este că acestea ar prefera ca pentru toate domeniile menționate la articolul 8 alineatul (6) din Regulamentele privind energia electrică și gazele naturale să se utilizeze procedura pentru orientări-cadru și coduri de rețea, în locul recurgerii la orientări prin procedura directă de comitologie pentru adoptarea de norme obligatorii în domeniile respective. În acest context, unele părți interesate au subliniat importanța unui proces transparent, eficient și coerent, care să garanteze implicarea profundă și din timp a părților interesate și a operatorilor sistemelor de distribuție. S-a menționat, de asemenea, că trebuie acordat timpul necesar pentru elaborarea unor coduri de rețea solide, incluzând timp suficient pentru consultarea părților implicate.

                           (c)

                           Mai multe părți interesate au solicitat ca proiectele de propuneri pentru orientările-cadru și pentru codurile de rețea să fie însoțite de evaluări de impact corespunzătoare prezentând principalele opțiuni strategice și să fie susținute de analize cost-beneficiu cuprinzătoare. Evaluarea impactului ar trebui, de asemenea, supusă unei consultări publice separate. Redactarea acesteia după încheierea consultării publice, ca și în cazul „codului-pilot”, nu ar fi acceptabilă.

                           (d)

                           Mai multe părți interesate au menționat în răspunsul lor faptul că domeniul de aplicare al unora dintre codurile de rețea este prea vast și nu se limitează la domeniul de aplicare prevăzut de regulamente, și anume aspectele cu caracter transfrontalier. În acest context, s-a subliniat totodată că codurile de rețea nu ar trebui să fie excesiv de prescriptive.

               (7)

               Principalele observații formulate în cadrul consultării publice cu privire la lista anuală de priorități pentru normele aplicabile rețelelor de energie electrică sunt:

                           (a)

                           Mai multe părți interesate s-au arătat preocupate de eventuale neconcordanțe între codurile de rețea. Unele dintre ele au propus elaborarea unui singur cod de rețea conform cu o orientare-cadru și câteva au subliniat faptul că cel puțin unele dintre codurile de rețea trebuie elaborate împreună, cum ar fi codurile pentru racordarea grupurilor generatoare și pentru racordarea consumatorilor, codurile pentru racordarea la rețea și pentru exploatarea sistemului, codul pentru managementul racordărilor și al congestiilor în rețea și orientările de „guvernanță” adoptate prin procedura de comitologie.

                           (b)

                           Mai multe părți interesate susțin elaborarea unor norme referitoare la structurile tarifare armonizate pentru transport și/sau la stimulentele pentru investiții. ENTSO-E este de părere că structurile tarifare și stimulentele pentru investiții sunt două chestiuni în mare măsură separate și, prin urmare, recomandă abordarea lor în mod independent, acordând prioritate normelor privind stimulentele pentru investiții.

                           (c)

                           ENTSO-E și-a exprimat părerea că normele de alocare a capacităților pe termen lung (forward) și normele de racordare la rețeaua de transport de înaltă tensiune în curent continuu trebuie incluse în lista de priorități pentru 2013.

               (8)

               Principalele observații formulate în cadrul consultării publice cu privire la lista anuală de priorități pentru normele aplicabile rețelelor de gaze naturale sunt:

                           (a)

                           Un mesaj cheie al părților interesate este că acestea doresc norme armonizate privind structurile tarifare pentru transport, însă ar prefera ca aceste norme să fie elaborate prin procedura pentru coduri de rețea, în locul recurgerii la orientări prin procedura directă de comitologie. Câteva dintre părțile interesate au propus stabilirea unui domeniu de aplicare restrâns.

                           (b)

                           Unele părți interesate s-au arătat preocupate de coerența dintre codul de rețea pentru alocarea capacităților și normele privind procedurile de management al congestiilor și recomandă, prin urmare, sincronizarea procedurii de comitologie pentru ambele subiecte.

               (9)

               Principalele observații formulate în cadrul consultării publice cu privire la necesitatea, pentru după 2013, a unor coduri de rețea și a unor orientări și la posibilul domeniu de aplicare al acestora pentru normele aplicabile rețelelor de energie electrică sunt următoarele: unele părți interesate sunt de părere că, înaintea elaborării normelor de eficiență energetică pentru rețelele de energie electrică, trebuie elaborate norme privind accesul terților, deoarece acestea pot contribui la asigurarea condițiilor echitabile de concurență pentru operatorii de pe piața internă.

               (10)

               Principalele observații formulate în cadrul consultării publice cu privire la necesitatea, pentru după 2013, a unor coduri de rețea și a unor orientări și la posibilul domeniu de aplicare al acestora pentru normele aplicabile rețelelor de gaze naturale sunt:

                           (a)

                           Mai multe părți interesate solicită abordarea chestiunii capacității incrementale și sugerează posibilitatea elaborării unor norme în cadrul unui cod de rețea privind accesul terților, în timp ce alții doresc, de asemenea, abordarea acestei chestiuni în cadrul elaborării normelor privind structurile tarifare armonizate pentru transport. Unele dintre părțile interesate sunt de părere că normele comerciale pentru furnizarea, din punct de vedere tehnic și operațional, de servicii de acces la rețea și de echilibrare a sistemului sunt deja incluse în normele privind alocarea capacităților și echilibrarea. Totuși părțile interesate au solicitat elaborarea de norme comerciale care să aibă ca obiectiv susținerea lichidității pieței secundare de capacitate;

                           (b)

                           În ceea ce privește „normele de securitate și fiabilitate a rețelei”, s-a exprimat opinia că, dacă trebuie abordat acest aspect, ar fi mai potrivit ca acest lucru să se facă în cadrul Regulamentului (UE) nr. 994/2010 al Parlamentului European și al Consiliului (4) privind măsurile de garantare a securității aprovizionării cu gaze naturale;

                           (c)

                           Unele părți interesate au exprimat îndoieli față de eventualele beneficii ale elaborării unor coduri de rețea și orientări privind procedurile operaționale pentru situații de urgență și au pus sub semnul întrebării armonizarea acestor dispoziții.

               (11)

               Având în vedere răspunsurile părților interesate, Comisia acordă prioritate acțiunilor menite să furnizeze elementele cheie în vederea realizării depline a pieței interne de energie până în 2014,

         ADOPTĂ PREZENTA DECIZIE:
   Articolul 1
   Având în vedere că procedura de comitologie privind normele armonizate de transparență este prevăzută a se desfășura în 2012, Comisia stabilește, pentru 2013, următoarea listă anuală de priorități pentru elaborarea de norme armonizate privind energia electrică:

               —

               norme de alocare a capacităților și de management al congestiilor, inclusiv privind administrarea pieței pentru ziua următoare și a pieței intrazilnice, inclusiv calculul capacităților – adoptare prin procedura de comitologie;

               —

               norme de alocare a capacităților pe termen lung (forward) – elaborarea codului de rețea;

               —

               norme privind racordarea la rețea:

                           —

                           norme privind racordarea la rețea a grupurilor generatoare – adoptare prin procedura de comitologie;

                           —

                           cod de rețea privind racordarea operatorilor sistemelor de distribuție și a consumatorilor industriali – finalizarea codului de rețea și demararea procesului de comitologie;

                           —

                           cod de rețea pentru racordarea la rețeaua de transport de înaltă tensiune în curent continuu;

               —

               exploatarea sistemului – finalizarea codurilor de rețea privind securitatea în exploatare, planificarea operațională și programarea, reglajul frecvență-putere și rezervele de putere, precum și demararea procesului de adoptare (5);

               —

               norme privind echilibrarea, inclusiv norme de rețea privind rezerva de putere – finalizarea codului de rețea privind echilibrarea;

               —

               norme privind structurile tarifare armonizate pentru transport și/sau stimulentele pentru investiții.

         Articolul 2
   Având în vedere că procedura de comitologie privind normele armonizate pentru managementul congestiilor este prevăzută a se desfășura în 2012, Comisia stabilește, pentru 2013, următoarea listă anuală de priorități pentru elaborarea de norme armonizate privind gazele naturale:

               —

               alocarea capacităților – adoptare prin procedura de comitologie;

               —

               norme privind echilibrarea, inclusiv norme de rețea privind procedura de desemnare, norme privind tarifele de dezechilibru și norme pentru echilibrarea operațională dintre sistemele operatorilor de transport și de sistem – finalizarea codului de rețea și demararea procesului de adoptare;

               —

               norme privind interoperabilitatea și schimbul de date;

               —

               norme privind structurile tarifare armonizate pentru transport.

         Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 19 iulie 2012.

            Pentru Comisie

            Președintele

         José Manuel BARROSO

      (1)  JO L 211, 14.8.2009, p. 15.

      (2)  JO L 211, 14.8.2009, p. 36.

      (3)  Răspunsurile sunt publicate pe site-ul
   http://ec.europa.eu/energy/gas_electricity/consultations/20120416_network_codes_en.htm

      (4)  JO L 295, 12.11.2010, p. 1.

      (5)  Codurile de rețea privind formarea personalului operațional și cerințele și procedurile operaționale pentru situații de urgență vor fi adoptate într-o etapă ulterioară.


title: Decizia (UE) 2015/990 a Consiliului din 19 iunie 2015 de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorii externi ai Deutsche Bundesbank

text:
               25.6.2015

               RO

               Jurnalul Oficial al Uniunii Europene

               L 159/61

         DECIZIA (UE) 2015/990 A CONSILIULUI
   din 19 iunie 2015
   de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorii externi ai Deutsche Bundesbank
   CONSILIUL UNIUNII EUROPENE,
   având în vedere Protocolul nr. 4 privind Statutul Sistemului European al Băncilor Centrale și al Băncii Centrale Europene anexat la Tratatul privind Uniunea Europeană și la Tratatul privind funcționarea Uniunii Europene, în special articolul 27.1,
   având în vedere Recomandarea Băncii Centrale Europene din 27 martie 2015 către Consiliul Uniunii Europene cu privire la auditorii externi ai Deutsche Bundesbank (BCE/2015/14) (1),
   întrucât:

               (1)

               Conturile Băncii Centrale Europene (BCE) și ale băncilor centrale naționale ale statelor membre a căror monedă este euro sunt supuse auditării de către auditori externi independenți recomandați de Consiliul guvernatorilor BCE și agreați de Consiliul Uniunii Europene.

               (2)

               Mandatul auditorilor externi actuali ai Deutsche Bundesbank a expirat după efectuarea auditului aferent exercițiului financiar 2014. Prin urmare, este necesară desemnarea unor auditori externi începând cu exercițiul financiar 2015.

               (3)

               Deutsche Bundesbank a selectat KPMG AG Wirtschaftsprüfungsgesellschaft drept auditor extern pentru exercițiile financiare 2015-2020.

               (4)

               Consiliul guvernatorilor BCE a recomandat numirea KPMG AG Wirtschaftsprüfungsgesellschaft ca auditor extern al Deutsche Bundesbank pentru exercițiile financiare 2015-2020.

               (5)

               Având în vedere recomandarea Consiliului guvernatorilor BCE, Decizia 1999/70/CE a Consiliului (2) ar trebui modificată în mod corespunzător,

         ADOPTĂ PREZENTA DECIZIE:
   Articolul 1
   La articolul 1 din Decizia 1999/70/CE, alineatul (2) se înlocuiește cu următorul text:

      „(2)   Se aprobă desemnarea KPMG AG Wirtschaftsprüfungsgesellschaft în calitate de auditor extern al Deutsche Bundesbank pentru exercițiile financiare 2015-2020.”

   Articolul 2
   Prezenta decizie intră în vigoare la data notificării.
   Articolul 3
   Prezenta decizie se adresează BCE.

      Adoptată la Luxemburg, 19 iunie 2015.

            Pentru Consiliu

            Președintele

         J. REIRS

      (1)  JO C 149, 6.5.2015, p. 1.

      (2)  Decizia 1999/70/CE a Consiliului din 25 ianuarie 1999 privind auditorii externi ai băncilor centrale naționale (JO L 22, 29.1.1999, p. 69).


title: Decizia Consiliului din 18 decembrie 1978 privind constituirea unui Comitet consultativ pentru formarea în domeniul veterinar

text:
               06/Volumul 01

               RO

               Jurnalul Ofícial al Uniunii Europene

               85

         31978D1028

               L 362/10

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 18 decembrie 1978
   privind constituirea unui Comitet consultativ pentru formarea în domeniul veterinar
   (78/1028/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere proiectul de decizie prezentat de Comisie,
   întrucât, în Rezoluția din 6 iunie 1974 privind recunoașterea reciprocă a diplomelor, certificatelor și a altor titluri oficiale de calificare, Consiliul se declară în favoarea constituirii unui Comitet consultativ;
   întrucât este importantă asigurarea unui nivel ridicat de formare profesională, în contextul recunoașterii reciproce a diplomelor, certificatelor și altor titluri oficiale de calificare și al coordonării condițiilor de acces și practicare de activități ca medic veterinar;
   întrucât, pentru a contribui la realizarea acestui obiectiv, este necesară constituirea unui Comitet consultativ care să acorde consultanță Comisiei,
   DECIDE:
   Articolul 1
   Se constituie pe lângă Comisie un Comitet consultativ pentru formarea în medicina veterinară, denumit în continuare „Comitetul”.
   Articolul 2
   (1)   Sarcina Comitetului este de a sprijini asigurarea unui standard comparabil ridicat de pregătire în medicina veterinară în Comunitate.
   (2)   Comitetul își duce la îndeplinire această sarcină în special prin următoarele mijloace:

               —

               schimb de informații cuprinzătoare despre metodele de formare profesională, conținutul, nivelul și structura cursurilor teoretice și practice asigurate în statele membre;

               —

               discuții și reuniuni consultative pentru a dezvolta o abordare comună cu privire la standardele de atins în formarea profesională a medicilor veterinari și, după caz, cu privire la structura și conținutul unei astfel de formări profesionale;

               —

               adaptarea continuă a formării profesionale în domeniul medicinei veterinare la progresele înregistrate în știința veterinară și metodele de predare.

         (3)   Comitetul transmite Comisiei și statelor membre opiniile și recomandările sale incluzând, în cazul în care consideră necesar, sugestii de modificare a articolelor privind formarea profesională a medicilor veterinari din Directivele 78/1026/CEE (1) și 78/1027/CEE (2).
   (4)   Comitetul acordă, de asemenea, consultanță Comisiei asupra oricărei probleme semnalate de către aceasta, în legătură cu formarea profesională a medicilor veterinari.
   Articolul 3
   (1)   Comitetul este alcătuit din câte trei experți din fiecare stat membru, după cum urmează:

               —

               un expert din corpul profesional al medicilor veterinari practicieni;

               —

               un expert din partea instituțiilor de învățământ veterinar;

               —

               un expert din partea autorităților competente din statele membre.

         (2)   Fiecare membru are un supleant. Acest supleant este abilitat să participe la reuniunile Comitetului.
   (3)   Membrii și membrii supleanți menționați la alineatele (1) și (2) sunt desemnați de statele membre. Membrii menționați la alineatul (1) prima și a doua liniuță, precum și supleanții acestora, sunt desemnați pe baza unor propuneri din partea reprezentanților corpului profesional al medicilor veterinari practicieni și ai instituțiilor de învățământ veterinar. Membrii și membrii supleanți astfel desemnați sunt numiți de către Consiliu.
   Articolul 4
   (1)   Mandatul membrilor Comitetului este de trei ani. După expirarea acestei perioade, membrii Comitetului rămân în funcție până la înlocuire sau reconfirmare în funcție.
   (2)   Mandatul unui membru poate înceta înainte de expirarea perioadei de trei ani prin demisie, deces sau înlocuire cu un alt membru, în conformitate cu procedura prevăzută la articolul 3. Numirea unui nou membru are efect pentru restul mandatului.
   Articolul 5
   Comitetul alege un președinte și doi vicepreședinți dintre membrii săi. Comitetul adoptă propriul regulament de funcționare. Ordinea de zi a reuniunilor este stabilită de către președintele Comitetului, în cooperare cu Comisia.
   Articolul 6
   Comitetul poate organiza grupe de lucru și poate invita și admite observatori sau experți, în ceea ce privește aspectele speciale ale lucrărilor sale.
   Articolul 7
   Secretariatul Comitetului este asigurat de Comisie.

      Adoptată la Bruxelles, 18 decembrie 1978.

            Pentru Consiliu

            Președintele

         H.-D. GENSCHER

      (1)  JO L 362, 23.12.1978, p. 1.

      (2)  JO L 362, 23.12.1978, p. 7.


title: Decizia (UE) 2017/339 a Parlamentului European și a Consiliului din 14 decembrie 2016 privind mobilizarea marjei pentru situații neprevăzute în 2016

text:
               28.2.2017

               RO

               Jurnalul Oficial al Uniunii Europene

               L 50/47

         DECIZIA (UE) 2017/339 A PARLAMENTULUI EUROPEAN ȘI A CONSILIULUI
   din 14 decembrie 2016
   privind mobilizarea marjei pentru situații neprevăzute în 2016
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (1), în special punctul 14 al doilea paragraf,
   având în vedere propunerea Comisiei Europene,
   întrucât:

               (1)

               Articolul 13 din Regulamentul (UE, Euratom) nr. 1311/2013 al Consiliului (2) a instituit o marjă pentru situații neprevăzute de până la 0,03 % din venitul național brut al Uniunii.

               (2)

               În conformitate cu articolul 6 din regulamentul menționat, Comisia a calculat suma absolută a marjei pentru situații neprevăzute pentru anul 2016 (3).

               (3)

               După examinarea tuturor celorlalte posibilități financiare de reacție la situații neprevăzute existente în cadrul plafonului de angajamente al rubricii 3 (Securitate și cetățenie) din cadrul financiar multianual pentru exercițiul financiar 2016, și după mobilizarea, prin intermediul Instrumentului de flexibilitate, a sumei totale de 1 530 de milioane EUR, disponibilă în 2016, s-a constatat că este necesară mobilizarea marjei pentru situații neprevăzute pentru a răspunde nevoilor generate de criza privind migrația, refugiații și securitatea, prin majorarea creditelor de angajament din cadrul bugetului general al Uniunii Europene pentru exercițiul financiar 2016, peste plafonul de angajamente al rubricii 3.

               (4)

               Având în vedere această situație foarte specială, condiția de ultimă instanță prevăzută la articolul 13 alineatul (1) din Regulamentul (UE, Euratom) nr. 1311/2013 este îndeplinită,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2016, se mobilizează din marja pentru situații neprevăzute suma de 240,1 milioane EUR în credite de angajament peste plafonul angajamentelor de la rubrica 3 din cadrul financiar multianual.
   Articolul 2
   Cuantumul de 240,1 milioane EUR în credite de angajament menționată la articolul 1 trebuie să fie compensată integral prin marja disponibilă sub plafonul de angajamente de la rubrica 5 (Administrație) din cadrul financiar multianual pentru exercițiul financiar 2016.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 14 decembrie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         I. KORČOK

      (1)  JO C 373, 20.12.2013, p. 1.

      (2)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

      (3)  Comunicarea Comisiei către Consiliu și Parlamentul European din 22 mai 2015 privind ajustarea tehnică a cadrului financiar pentru 2016 în funcție de evoluția VNB [COM(2015) 320 final].


title: 2009/200/CE: Decizia Parlamentului European din 22 aprilie 2008 privind închiderea conturilor Fundației Europene de Formare pentru exercițiul financiar 2006

text:
               31.3.2009

               RO

               Jurnalul Oficial al Uniunii Europene

               L 88/108

      DECIZIA PARLAMENTULUI EUROPEAN

   din 22 aprilie 2008
   privind închiderea conturilor Fundației Europene de Formare pentru exercițiul financiar 2006
   (2009/200/CE)
   PARLAMENTUL EUROPEAN,
   având în vedere conturile anuale finale ale Fundației Europene de Formare pentru exercițiul financiar 2006 (1),
   având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2006, însoțit de răspunsurile fundației (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CEE) nr. 1360/90 al Consiliului din 7 mai 1990 privind înființarea Fundației Europene de Formare (4), în special articolul 11,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A6-0114/2008),

               1.

               ia act de conturile anuale finale ale Fundației Europene de Formare, astfel cum sunt anexate la raportul Curții de Conturi;

               2.

               aprobă închiderea conturilor Fundației Europene de Formare pentru exercițiul financiar 2006;

               3.

               încredințează Președintelui sarcina de a transmite prezenta decizie directorului Fundației Europene de Formare, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 63.

      (2)  JO C 309, 19.12.2007, p. 122.

      (3)  JO L 248, 16.9.2002, p. 1.

      (4)  JO L 131, 23.5.1990, p. 1.

      (5)  JO L 357, 31.12.2002, p. 72.


title: Decizia Consiliului din 28 octombrie 1977 privind încheierea Acordului european privind schimbul de reactivi pentru determinarea tipurilor de țesuturi, precum și a protocolului adițional la respectivul acord

text:
Anunţ juridic important

|

31977D0715

Official Journal L 295 , 18/11/1977 P. 0007 - 0007 Finnish special edition: Chapter 2 Volume 2 P. 0088  Greek special edition: Chapter 02 Volume 4 P. 0194  Swedish special edition: Chapter 2 Volume 2 P. 0088  Spanish special edition: Chapter 02 Volume 4 P. 0159  Portuguese special edition Chapter 02 Volume 4 P. 0159  Ediţie specială în limba cehă Chapter 02 Volume 01 P. 160  - 160 Ediţie specială în limba estonă Chapter 02 Volume 01 P. 160  - 160 Ediţie specială în limba maghiară Chapter 02 Volume 01 P. 160  - 160 Ediţie specială în limba lituaniană Chapter 02 Volume 01 P. 160  - 160 Ediţie specială în limba letonă Chapter 02 Volume 01 P. 160  - 160 Ediţie specială în limba malteză Chapter 02 Volume 01 P. 160  - 160 Ediţie specială în limba polonă Chapter 02 Volume 01 P. 160  - 160 Ediţie specială în limba slovacă Chapter 02 Volume 01 P. 160  - 160 Ediţie specială în limba slovenă Chapter 02 Volume 01 P. 160  - 160

		19771028Decizia Consiliuluidin 28 octombrie 1977privind încheierea Acordului european privind schimbul de reactivi pentru determinarea tipurilor de țesuturi, precum și a protocolului adițional la respectivul acord(77/715/CEE)CONSILIUL COMUNITĂȚILOR EUROPENE,având în vedere Tratatul de instituire a Comunității Economice Europene,având în vedere recomandarea Comisiei,întrucât Acordul european privind schimbul de reactivi pentru determinarea tipurilor de țesuturi, elaborat la inițiativa Consiliului Europei, prevede în articolul 5 alineatul (1) că părțile contractante adoptă toate măsurile necesare în scopul scutirii de orice drepturi de import a reactivilor utilizați pentru determinarea tipurilor de țesuturi, puși la dispoziția acestora de către celelalte părți;întrucât orice derogare de la Tariful Vamal Comun, de natură autonomă sau convențională, se încadrează în competența exclusivă a Comunității;întrucât adăugarea la respectivul acord a unui protocol adițional care permite Comunității Economice Europene să devină parte contractantă la respectivul acord îi permite acesteia exercitarea respectivei competențe;întrucât, prin urmare, ar trebui încheiate respectivul acord și respectivul protocol adițional,DECIDE:Articolul 1Se aprobă în numele Comunității Acordul european privind schimbul de reactivi pentru determinarea tipurilor de țesuturi, precum și protocolul adițional la respectivul acord.Textul acordului și cel al protocolului adițional se anexează la prezenta decizie.Articolul 2Președintele Consiliului este autorizat să numească persoanele împuternicite să semneze acordul și protocolul adițional, precum și să le confere competențele necesare prin care Comunitatea își asumă obligații.Adoptată la Luxemburg, 28 octombrie 1977.Pentru ConsiliuPreședinteleG. Spitaels--------------------------------------------------